ম্যান মেড পরিকল্পিত বন্যা! বিস্ফোরক মুখ্যমন্ত্রী, কী কী পদক্ষেপ?

ওয়েব ডেস্ক: একনাগাড়ে ভারী বৃষ্টি আর ভূমিধসে কার্যত লণ্ডভণ্ড উত্তরবঙ্গ। পরিস্থিতি খতিয়ে দেখতে আজ সোমবারই উত্তরবঙ্গ পরিদর্শনে যাচ্ছেন মুখ্যমন্ত্রী মমতা বন্দ্যোপাধ্যায় (Mamata Banerjee)। রওনা দেওয়ার আগে দমদম বিমানবন্দর থেকে মৃতদের পরিবারপিছু ৫ লক্ষ টাকা আর্থিক সাহায্য ঘোষণা করলেন তিনি। পাশাপাশি প্রতি পরিবারের একজনকে হোম গার্ডের চাকরি দেওয়ার কথা ঘোষণা করেছেন তিনি। তাঁর সফরসঙ্গী হিসেবে সরেজমিনে পরিস্থিতি খতিয়ে দেখতে তাঁর সঙ্গে যাচ্ছেন মুখ্যসচিব মনোজ পন্থ (Manoj Panth)। একইসঙ্গে উত্তরের এই বিপর্যয়ে ফের কেন্দ্রকে দুষলেন মুখ্যমন্ত্রী। উত্তরবঙ্গ রওনা দেওয়ার আগে ‘ম্যান মেড বন্যা’ বলে তোপ দাগলেন তিনি।

গত কয়েকদিন দিন ধরে টানা বৃষ্টি হয়েছে দার্জিলিং, কালিম্পং, আলিপুরদুয়ার-সহ উত্তরবঙ্গের প্রায় সব জেলায়। তার জেরে ভুটান পাহাড় বেয়ে জল নামতে শুরু করে নীচের দিকে। সেই জল নামায় ফুলেফেঁপে ওঠে তিস্তা, তোর্সা, জলঢাকার মতো পাহাড়ি নদী গুলি। জলের তোড়ে ভেঙে যায় দার্জিলিঙের মিরিক ব্লকের দুধিয়া সেতু কার্যত যোগাযোগ বিচ্ছিন্ন হয়ে যায় শিলিগুড়ি ও মিরিকের রাস্তা। উত্তরবঙ্গে এখনও পর্যন্ত দুর্যোগ পরিস্থিতিতে প্রাণ হারিয়েছে কমপক্ষে ২৮ জন। নিখোঁজ বহু। রবিবার সকাল থেকেই কাঁধে কাধ মিলিয়ে উদ্ধার কাজে নেমেছে রাজ্য বিপর্যয় মোকাবিলা বাহিনী ও এনডিআরএফ।

আরও পড়ুন: লক্ষ্মী ভান্ডারের টাকায় লক্ষ্মী পুজো! কোথায়?

সোমবার সকালে উত্তরবঙ্গের উদ্দেশে রওনা দিলেন মুখ্যমন্ত্রী মমতা বন্দ্যোপাধ্যায়। বিমানবন্দরের বাইরে থেকে জলযন্ত্রণা নিয়ে ফের কেন্দ্রের সরকারকে একহাত নিলেন মুখ্যমন্ত্রী। প্রশ্ন ছুঁড়ে দিয়ে বললেন, “কতটা জল সামলাব? বিহার, উত্তরপ্রদেশ থেকে জল আসছে। গঙ্গা টইটম্বুর। ডিভিসি ইচ্ছেমতো জল ছেড়ে চলেছে। মাইথন, ডিভিসন, পাঞ্চেতের জন্য জলযন্ত্রণা ভোগ করছি লাগাতার। কলকাতার কী অবস্থা হয়েছিল সেদিন। এদিকে ভুটান, সিকিমের জলে নাগরাকাটা, ধূপগুড়ির ভয়ংকর অবস্থা। ম্য়ান মেড বন্যায় এতগুলো প্রাণ গেল।”

এদিন মুখ্যমন্ত্রী বললেন উত্তরবঙ্গে গিয়ে হাসিমারা হয়ে নাগরাকাটা যাবেন তিনি। যতদূর পর্যন্ত যাওয়া সম্ভব হবে ততটাই যাবেন তিনি। বিমানবন্দর থেকেই এদিন মুখ্যমন্ত্রী দুর্যোগে নিহত ২৩ জনের পরিবার পিছু আর্থিক সাহায্য ঘোষণা করেন মুখ্যমন্ত্রী। বলেন, “মৃত্যুর তো কোনও ক্ষতিপূরণ হয় না। তবে যারা পরিবারের সদস্যরা রইলেন, তাঁদের তো বাঁচতে হবে, তাই পরিবার পিছু ৫ লক্ষ টাকা করে দেওয়া হবে। পরিবারের একজনকে হোমগার্ডের চাকরি দেওয়া হবে।”

দেখুন অন্য খবর

The post ম্যান মেড পরিকল্পিত বন্যা! বিস্ফোরক মুখ্যমন্ত্রী, কী কী পদক্ষেপ? first appeared on KolkataTV.